**SKRAĆENI ZAPISNIK**

sa 19. sjednice Gradskog vijeća Grada Trilja održane 26. svibnja i 02. lipnja 2023. u gradskoj vijećnici Grada Trilja

Početak u 19.00 sati.

Prisutni:
Miljenko Marić, predsjednik Gradskog vijeća

Vijećnici:
Ivan Šipić, Ivica Marić, Žana Majić, Miroslav Čalo, Zlatko Gusić, Ante Kozina, Tihomir Grubišić, Miro Radman Livaja, Ivan Lipotić Piroga, Marko Dragušica, Ivan Sablić i Elvira Bajić

Odsutni vijećnici:
/
Ostali prisutni:
Gradonačelnik Ivan Bugarin
Marko Varvodić, viši stručni suradnik

Predsjednik Gradskog vijeća Miljenko Marić pozdravio je sve prisutne i otvorio je 19. sjednicu Gradskog vijeća.

**Pitanja i prijedlozi vijećnika (aktualni sat)**

Predsjednik Gradskog vijeća Miljenko Marić pozvao je vijećnike da se prijave na **aktualni sat**.

Vijećnik Ante Kozina pitao je gradonačelnika zašto gradsko vijeće nije bilo upoznato s pozajmicom Čistoći Cetinske krajine d.o.o., na temelju kojih dokumenata je odobrena pozajmica i da li bi isto odobrio i novom vodstvu firme ako bude potrebno.

Gradonačelnik je odgovorio da se radi o 200.000,00 kn što je iznos manji od 0,5 % sredstava proračuna kojim gradonačelnik raspolaže, pozajmica je odobrena temeljem zahtjeva i ugovora i isto bi učinio opet ako bude potrebno.

Drugo pitanje vijećnika Ante Kozine odnosilo se na zapošljavanje u gradskoj upravi, konkretno da li će se poništiti natječaj za pročelnika Upravnog odjela za prostorno uređenje, imovinskopravne poslove, komunalni sustav i zaštitu okoliša s obzirom da je predmet inspekcijskog nadzora te da li će se poništiti natječaj za Voditelja odsjeka za gospodarstvo i EU fondove za koji se aktualna pročelnica Ivana Živaljić javila i po njegovom mišljenju mogla je utjecati na povjerenstvo za provedbu natječaja.

Gradonačelnik je odgovorio kako će postupiti po svim nalozima koji proiziđu iz inspekcijskog nadzora.

Vijećnica Žana Majić pitala je gradonačelnika u kojoj je fazi inspekcijski nadzor nad provedbom natječaja za pročelnika Upravnog odjela za prostorno uređenje, imovinskopravne poslove, komunalni sustav i zaštitu okoliša, kako je osoba bez formalnih uvjeta pozvana na testiranje i da li smatra upitnim što su u povjerenstvu osobe bliske HDZ-u.

Gradonačelnik je odgovorio da je inspekcijski nadzor u tijeku i da će postupiti po svim mjerama po završetku nadzora, a što se tiče povjerenstva odgovorio je da smatra da kao čelnik izvršne vlasti treba biti u povjerenstvu za radna mjesta pročelnika.

Drugim pitanjem vijećnica Žana Majić nadovezala se na zapošljavanje pročelnice Ivane Živaljić, zanimalo ju je da li se pročelnica javila za natječaj za drugo radno mjesto dok je inspekcijski nadzor u tijeku.

Gradonačelnik je odgovorio da se na javni natječaj može javiti svatko, da je Pravilnik o unutarnjem redu donesen prije dvije godine i da se nije nikome pogodovalo.

Treće pitanje Žane Majić u ime kluba vijećnika nezavisne liste odnosilo se na raspisivanje natječaja za ravnatelja Muzeja triljskog kraja, konkretno zašto isti nije raspisan u godinu dana unatoč svim traženjima i upitima i zašto je došlo do situacije da se mora razriješiti v.d. ravnateljica kojoj ističe mandat.

Gradonačelnik je odgovorio da je zaprimio dopis iz Ministarstva uprave iz kojeg proizlazi da je v.d. ravnatelja trebala imenovati izvršna vlast, također je istaknuo da treba uskladiti Statut Muzeja triljskog kraja sa Zakonom o muzejima te da natječaj raspisuje sama ustanova.

Vijećnik Miroslav Čalo pitao je gradonačelnika da li je istina da je odgajateljima u Dječjem vrtiću ponuđen dodatak na plaću 300-400 EUR ukoliko pristanu upisati u svoje grupe nekoliko djece preko DPS-a.

Gradonačelnik je odgovorio da je održao sastanak s odgajateljicama u kojem je razmotrena mogućnost upisa do 2 djece po grupi iznad DPS-a u kojem slučaju bi dobili dodatak predviđen kolektivnim ugovorom.

Drugo pitanje vijećnika Miroslava Čale gradonačelniku odnosilo se Godišnji izvještaj o izvršenju Proračuna za 2022.god., konkretno da li je isti izrađen i da li će se naći pred gradskim vijećem u zakonskom roku.

Gradonačelnik je odgovorio da će godišnji izvještaj biti predan gradskom vijeću u zakonskom roku.

Vijećnik Zlatko Gusić pitao je što je s vatrogasnim domom, da li je ishodovana uporabna dozvola.

Gradonačelnik je odgovorio da je uporabna dozvola ishodovana, izvršena je i primopredaja objekta investitoru i na idućoj sjednici trebala bi se naći odluka o davanju objekta na korištenje DVD-u Trilj.

Vijećnik Zlatko Gusić u drugom pitanju osvrnuo se na projekt proširenja groblja u Grabu, konkretno koliko ima upisanih vlasnika na zemljištu na kojem se planira širenje i da li se s njima vode razgovori.

Gradonačelnik je odgovorio kako je osobno obavio razgovore sa svom vlasnicima parcela na kojima se planira širenje groblja.

Vijećnik Ivan Šipić pitao je kada će krenuti asfaltiranje, odnosno je li spreman natječaj.

Gradonačelnik je odgovorio kako je troškovnik spreman i uskoro će ići objava natječaja.

Drugo pitanje vijećnika Ivana Šipića gradonačelniku odnosilo se na amandmane koje je nezavisna lista podnijela na Proračun za 2023. godinu, u kojoj fazi je realizacija istih.

Gradonačelnik je odgovorio da je realizacija većine amandmana u pripremi, a neki su i provedeni poput postavljanja kamera za nadzor brzine. Obvezao se dostaviti detaljniji odgovor pisanim putem.

Vijećnik Ivica Marić pitao je po kojim kriterijima je vršen obračun komunalne naknade, iz koje baze podataka i da li su potpisni zapisnici sa vlasnicima kuća ili se kvadratura utvrđivala dronom.

Gradonačelnik je odgovorio da je komunalna naknada uvedena u skladu sa Zakonom o komunalnom gospodarstvu, a snimku objekta odradila je odabrana tvrtka na temelju ugovora.

Vijećnik Ivica Marić zatražio je pisani odgovor.

Dugo pitanje vijećnika Ivice Marića odnosilo se na natječaj za zapošljavanje pročelnice Ivane Živaljić, što će se desiti sa svim aktima koje je potpisala uključujući i rješenja o komunalnoj naknadi ukoliko se pokaže da je natječaj proveden nezakonito.

Gradonačelnik je odgovorio da nije pravnik i da ne želi ništa prejudicirati te se obvezao dostaviti pisani odgovor.

Vijećnica Elvira Bajić pitala je gradonačelnika iz kojih sredstava se planira financirati dogradnja dječjeg vrtića.

Gradonačelnik je odgovorio da je spomenuta dogradnja prijavljena na natječaj Ministarstva regionalnog razvoja i fondova Europske unije.

Vijećnik Miro Radman Livaja pitao je da li će se modernizirati javna rasvjeta na području Grada Trilja s obzirom da su postojeća stara rasvjetna tijela veliki potrošači.

Gradonačelnik je odgovorio da je projekt modernizacije javne rasvjete spreman i da se vode razgovori HBOR-om oko načina financiranja spomenutog projekta.

Vijećnik Ivan Lipotić Piroga pitao je gradonačelnika u kojoj fazi je projekt izgradnje nogostupa u Košutama.

Gradonačelnik je odgovorio da su Hrvatske ceste raspisale javni natječaj za 3,4 km nogostupa i da bi radovi trebali krenuti u ovoj godini.

Vijećnik Marko Dragušica pitao je gradonačelnika da li je dogovoreno poskupljenje vode na zadnjoj skupštini Vodovoda i odvodnje Cetinske krajine d.o.o.

Gradonačelnik je odgovorio kako je skupština održana i da je stav Grada Trilja, Općine Hrvace i općine Dicmo bio da je nužno podignuti cijenu vode zbog svih novonastalih troškova i EU projekata koji se vode, međutim takav prijedlog nisu podržali Grad Sinj i Općina Otok zbog čega smatra da bi se firma mogla naći u problemima.

Vijećnik Miljenko Marić pitao je kada će krenuti izvršenje akata poticaja u poljoprivredi i zakupu poljoprivrednog zemljišta.

Gradonačelnik je odgovorio da je Pravilnik o poticajima u poljoprivredi upućen na suglasnost Ministarstvu poljoprivrede i da će po ishodovanju suglasnosti biti raspisan javni poziv. Što se tiče raspolaganja poljoprivrednim zemljištem u tijeku je ažuriranje Programa raspolaganja, nakon čega će uslijediti Odluka o raspisivanju natječaja za zakup.

U drugom pitanju vijećnik Miljenko Marić pitao je što je s Odlukom o nerazvrstanom cestama Grada Trilja koja je upućena u proceduru javnog savjetovanja.

Gradonačelnik je odgovorio kako službe pregledavaju odluku i da bi se uskoro trebala naći na savjetovanju.

Prije prelaska na usvajanje zapisnika i utvrđivanje dnevnog reda vijećnica Žana Majić zatražila je stanku u ime kluba vijećnika nezavisne liste.

Nakon završetka stanke predsjednik Miljenko Marić pitao je ima li primjedbi na zapisnik sa 18. sjednice gradskog vijeća.

Vijećnik Miljenko Marić istaknuo je da bi i na samom početku zapisnika trebalo naglasiti da je sjednica održana u dva dijela i navesti oba datuma.

Zapisnik sa 18. sjednice s navedenom korekcijom usvojen je jednoglasno sa 13 glasova ZA.

Predsjednik Miljenko Marić pitao je ima li prijedloga za izmjene i dopune dnevnog reda.

Vijećnica Žana Majić predložila da se sve točke dnevnog reda osim Odluke o razrješenju v.d. ravnateljice Muzeja triljskog kraja izostave s dnevnog reda dok ne završi inspekcijski nadzor i dok ne bude poznato da li su valjani akta koje je donijela pročelnica ukoliko se pokaže da je natječaj bio nezakonit.

Vijećnik Tihomir Grubišić zatražio je stanku u ime kluba vijećnika HDZ-a.

Nakon završetka stanke vijećnik Tihomir Grubišić istaknuo je kako klub vijećnika HDZ-a inzistira na svim predloženim točkama dnevnog reda i da će napustiti sjednicu ukoliko nezavisna lista ostane pri svom prijedlogu.

Prije glasovanja o prijedlogu izmjene i dopune dnevnog reda sjednicu su napustili vijećnici HDZ-a i vijećnik Zlatko Gusić pa je predsjednik Miljenko Marić zbog nepostojanja kvoruma sjednicu prekinuo i zakazao nastavak za 02.06.2023. u 19.00 sati.

Na nastavku sjednice 02.06.2023. prisutno je bilo svih 13 vijećnika. Prisutan je bio i gradonačelnik Ivan Bugarin te viši stručni suradnik Marko Varvodić.

Predsjednik Miljenko Marić pitao je ima li prijedloga za izmjene i dopune dnevnog reda.

Vijećnica Žana Majić povukla je prijedlog za izostavljanjem točaka dnevnog reda, ali je predložila da se dnevni red nadopuni točkom: „Prijedlog Zaključka o pravnoj valjanosti pravnih akata“.

Prijedlog je usvojen jednoglasno sa 13 glasova ZA.

Vijećnik Miljenko Marić predložio je da se dnevni red nadopuni točkom: „Prijedlog Pravilnika o izradi i dostavi akata koje donose gradonačelnik i gradsko vijeće Grada Trilja“.

Prijedlog je usvojen jednoglasno sa 13 glasova ZA.
 **Predsjednik Miljenko Marić predložio je sljedeći dnevni red:**

1. Prijedlog Zaključka o pravnoj valjanosti pravnih akata
2. Prijedlog Odluke o razrješenju ravnateljice Muzeja triljskog kraja
3. Prijedlog Pravilnika o izradi i dostavi akata koje donose gradonačelnik i gradsko vijeće Grada Trilja
4. Prijedlog Pravila protokola grada Trilja
5. Prijedlog Pravilnika o provedbi postupaka jednostavne nabave
6. Prijedlog Odluke o donošenju Urbanističkog plana uređenja groblja Grab
7. Prijedlog Odluke o donošenju Urbanističkog plana uređenja groblja Tijarica
8. Prijedlog Odluke o ukidanju statusa javnog dobra-puta dio k.č. br. 6098 k.o. Ugljane

Predloženi dnevni red usvojen je jednoglasno sa 13 glasova ZA.

**Ad.1.** **Prijedlog** **Zaključka o pravnoj valjanosti pravnih akata**

Prijedlog je obrazložila vijećnica Žana Majić istaknuvši da je nužno donijeti ovaj Zaključak jer je u tijeku inspekcijski nadzor nad provedbom natječaja za pročelnicu Upravnog odjela za prostorno uređenje, imovinskopravne poslove, komunalni sustav i zaštitu okoliša i ako se pokaže da je natječaj bio nezakonit Ministarstvo pravosuđa i uprave se mora očitovati o valjanosti pravnih akata koje je donosila i predlagala pročelnica.

Nakon izlaganja predsjednik je otvorio raspravu.

Vijećnik Tihomir Grubišić rekao je da su svi članovi kluba HDZ-a legalisti i da će podržati ovaj prijedlog kojim se traži provjera od Ministarstva pravosuđa i uprave.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Zaključka o pravnoj valjanosti pravnih akata usvojen jednoglasno sa 13 glasova „ZA“ .

**Ad.2.** **Prijedlog** **Odluke** **o razrješenju ravnateljice Muzeja triljskog kraja**

Prijedlog je obrazložio predsjednik Komisije za izbor i imenovanja Miroslav Čalo istaknuvši da je potrebno donijeti ovu Odluku jer je mandat v.d. ravnateljice istekao, a nije provedena Odluka gradskog vijeća o raspisivanju natječaja.

Nakon izlaganja predsjednik je otvorio raspravu.

Vijećnica Žana Majić istaknula je da je gradsko vijeće učinilo sve što je moglo da se raspiše natječaj, od odluke o raspisivanju do protokoliranja natječaja i da ne zna iz kojeg razloga natječaj nije raspisan.

Vijećnik Miljenko Marić istaknuo je da natječaj po Zakonu o muzejima i Statutu Muzeja triljskog kraja raspisuje gradsko vijeće i da je trebalo provesti odluku gradskog vijeća i ne dopustiti da ustanova ostane bez ravnatelja.

Vijećnik Ante Kozina istaknuo je da nije točna tvrdnja izrečena u aktualnom satu da je sama ustanova trebala raspisati natječaj i da se nije smjelo dogoditi da prođe godina dana u raspetljavanju nekoliko birokratskih nedoumica.

Na sugestiju vijećnice Žane Majić predlagatelj Miljenko Marić podnio je usmeni amandman kojim se na kraju članka 1. Odluke dodaje tekst : „zbog isteka zakonskog roka vršenja dužnosti“.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Odluke orazrješenju ravnateljice Muzeja triljskog kraja usvojen jednoglasno sa 13 glasova „ZA“.

**Ad.3. Prijedlog Pravilnika o izradi i dostavi akata koje donose gradonačelnik i gradsko vijeće Grada Trilja**

Prijedlog je obrazložio predsjednik Komisije za Statut, Poslovnik i normativnu djelatnost Miljenko Marić istaknuvši da se Komisija sastala i utvrdila akt koji bi trebao poboljšati suradnju predstavničke i izvršne vlasti u proceduri predlaganja i donošenja akata i naglasio je obvezu da se krene s elektronskim uredskim poslovanjem što prije.

Nakon izlaganja predsjednik je odredio je stanku od 10 minuta.

U raspravi je gradonačelnik istaknuo da je pripremljena aplikacija za uredsko poslovanje i uskoro će biti u funkciji.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Pravilnika o izradi i dostavi akata koje donosi gradonačelnik i gradsko vijeće Grada trilja usvojen jednoglasno sa 13 glasova „ZA“.

**Ad.4. Prijedlog** **Pravila protokola grada Trilja**

Prijedlog je obrazložio predsjednik Komisije za Statut, Poslovnik i normativnu djelatnost Miljenko Marić istaknuvši da je potrebno donijeti ovakav akt jer su pravila do sada bila nepisana i znalo je dolaziti do nesporazuma u protokolu između izvršne i predstavničke vlasti prilikom obilježavanja blagdana i obljetnica.

Nakon izlaganja predsjednik je otvorio raspravu.

Predlagatelj Miljenko Marić je u čl. 2. dodao novi stavak 4. kojim se propisuje da svečanu sjednicu govorom otvara i zaključuje predsjednik gradskog vijeća.

Gradonačelnik je istaknuo da ovaj prijedlog predstavlja njegov konsenzus s predsjednikom gradskog vijeća te ga kao takvog podržava.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Pravila protokola grada Trilja usvojen jednoglasno sa 13 glasova „ZA“.

**Ad. 5. Prijedlog Pravilnika o provedbi postupaka jednostavne nabave**

Prijedlog je obrazložio gradonačelnik Ivan Bugarin istaknuvši da je prijedlog prošao proceduru javnog savjetovanja te je ukratko obrazložio glavne dijelove akta.

Nakon izlaganja predsjednik je otvorio raspravu.

Vijećnik Ante Kozina podnio je amandman na čl. 5. koji propisuje nabavu vrijednosti veće od 2.650,00 EUR, a manje od 9.250,00 EUR gdje je predložio da umjesto jedne ili više stoji tri ili više ponuda.

U članku 10. vijećnik Ante Kozina podnio je amandmane na više stavaka sa svrhom da se propiše javno otvaranje ponuda u postupcima jednostavne nabave.
Vezano za amandmane u čl. 10. podnio je i amandman na čl. 7. gdje se u sastavnim dijelovima Poziva na dostavu ponuda dodaje i „vrijeme i mjesto otvaranja ponuda“.

Gradonačelnik je prihvatio amandmane koji su time postali sastavnim dijelom prijedloga akta.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Pravilnika o provedbi postupaka jednostavne nabave usvojen jednoglasno sa 13 glasova „ZA“.

**Ad. 6. Prijedlog Odluke o donošenju Urbanističkog plana uređenja groblja Grab**

Prijedlog je obrazložio gradonačelnik Ivan Bugarin istaknuvši da je ovaj UPU prošao svu potrebnu proceduru od mišljenja javnopravnih tijela do javne rasprave, a već je spreman i idejni projekt za ishođenje lokacijske dozvole.

Nakon izlaganja predsjednik je otvorio raspravu.

Vijećnik Ivica Marić pitao je da li su riješeni imovinskopravni odnosi sa vlasnicima parcela, da li se radilo o darovanju ili prodaji i po kojoj cijeni ako je prodaja i da li donošenje UPU-a znači da će biti moguće provesti izvlaštenje vlasnika parcela.

Gradonačelnik je odgovorio da se neće ići u izvlaštenje preko RH nego će zemljište otkupiti Grad Trilj i sa vlasnicima su već obavljeni razgovori vezani za prodaju.

Vijećnik Zlatko Gusić izrazio je zadovoljstvo što se ova tema napokon našla na dnevnom redu te je dao punu podršku projektu proširenja groblja u Grabu.

Vijećnik Ante Kozina također je pozdravio ovaj prijedlog te je istaknuo da su vijećnici MOST-a bili spremni izglasati ga i na prvom dijelu sjednice prije pada kvoruma.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Odluke o donošenju Urbanističkog plana uređenja grobljaGrab usvojen jednoglasno sa 13 glasova „ZA“.

**Ad. 7. Prijedlog Odluke o donošenju Urbanističkog plana uređenja groblja Tijarica**

Prijedlog je obrazložio gradonačelnik Ivan Bugarin istaknuvši da je i ovaj UPU prošao svu potrebnu proceduru te da je također spreman idejni projekt i zahtjev za izdavanje lokacijske dozvole.

Nakon izlaganja predsjednik je otvorio raspravu.

Vijećnik Tihomir Grubišić izrazio je zadovoljstvo što se ova točka našla na dnevnom redu jer je bitna za mještane naselja Tijarica.

Vijećnik Ivica Marić istaknuo je da činjenica da se nitko nije očitovao u javnoj raspravi znači da možda nije bilo jasno na koji način će se provoditi izvlaštenje.

Gradonačelnik je istaknuo da je održao sastanak sa mještanima i da su reakcije pozitivne, a da će se imovinskopravni odnosi rješavati sa Ministarstvom jer se radi o državnom zemljištu.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Odluke o donošenju Urbanističkog plana uređenja grobljaTijarica usvojen jednoglasno sa 13 glasova „ZA“.

**Ad. 8. Prijedlog Odluke** **o ukidanju statusa javnog dobra-puta dio k.č. br. 6098 k.o. Ugljane**

Prijedlog je obrazložio viši stručni suradnik za pravne poslove Marko Varvodić istaknuvši da se radi o nesrazmjeru između stanja na terenu i katastarskog plana te da se dio katastarskog puta u predloženoj kvadraturi može ukinuti jer u naravi ne predstavlja put nego privatni posjed omeđen zidom.

Nakon izlaganja predsjednik je otvorio raspravu.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13
„ZA“ prijedlog je glasovalo 13 vijećnika
„protiv“ nitko
„suzdržan“ nitko

Konstatirano je da je Prijedlog Odluke oukidanju statusa javnog dobra-puta dio k.č. br.6098 k.o. Ugljane usvojen jednoglasno sa 13 glasova „ZA“.

Nakon što je iscrpljen dnevni red predsjednik Miljenko Marić zahvalio je vijećnicima na suradnji te je zaključio 19. sjednicu Gradskog vijeća Grada Trilja 02.06. 2023. u 20.30 sati.

KLASA: 021-03/23-01/
URBROJ: 2181-12-01-23-01
Trilj, \_\_\_\_\_\_\_\_\_\_\_\_ 2023.

Zapisničar Predsjednik Gradskog vijeća:

Marko Varvodić, mag. iur. Miljenko Marić, prof.